L-UE qed tiżgura l-kontinwità tas-servizzi ferrovjarji bejn l-UE (Franza u l-Irlanda) u r-Renju Unit f'każ li r-Renju Unit jitlaq mill-UE mingħajr ftehim. Illum il-Kunsill adotta regolament dwar estensjoni temporanja tal-validità ta' ċerti awtorizzazzjonijiet, ċertifikati u liċenzji li huma meħtieġa biex jiġu ġestiti dawn is-servizzi. L-għan ta' din l-estensjoni huwa li tippermetti lill-partijiet ikkonċernati jikkonkludu l-ftehimiet meħtieġa u jieħdu kwalunkwe miżura oħra biex tiġi evitata interruzzjoni, filwaqt li jitqies l-istatus tar-Renju Unit bħala pajjiż mhux membru tal-UE. Dawn il-miżuri huma kondizzjonali fuq standards, rekwiżiti u proċeduri identiċi li jiġu applikati mir-Renju Unit għall-konnettività ferrovjarja transkonfinali. Ir-regolament ser ikun applikabbli fil-jum ta' wara li t-trattati tal-UE ma jibqgħux japplikaw għar-Renju Unit sakemm ma jkunx daħal fis-seħħ ftehim ta' ħruġ konkluż mar-Renju Unit sa dik id-data. Ir-regolament ser jieqaf japplika disa' xhur wara. Minħabba l-urġenza tal-kwistjoni, il-Kunsill adotta r-regolament permezz ta' proċedura bil-miktub. Il-Parlament Ewropew ivvota fit-13 ta' Marzu. Dan huwa l-aħħar regolament ta' kontinġenza f'każ ta' Brexit li għandu jiġi adottat fil-qasam tat-trasport. Il-Kunsill adotta ħames regolamenti oħra relatati mal-Brexit fil-qasam tat-trasport (Affarijiet Ġenerali) fid-19 ta' Marzu. Dawn l-atti legali kollha ser jiġu ffirmati mir-rappreżentanti tal-Kunsill u tal-Parlament fil-25 ta' Marzu u sussegwentement ippubblikati fil-Ġurnal Uffiċjali tal-UE. Regolament dwar ċerti aspetti ta' sikurezza u konnettività ferrovjarja fir-rigward tal-ħruġ tar-Renju Unit mill-Unjoni test sħiħ – test sħiħ (PE-CONS 72/19) Brexit (informazzjoni ġenerali)